En 50-årig mand blev tirsdag anholdt for hærværk mod politigården i Aalborgs briklæser, samt to andre tilfælde af hærværk.

Hammeren, handymandens bedste ven, kan bruges til mange nyttige ting som at slå søm i eller at flække en mursten. En 50-årig mand fra Aalborg valgte dog tirsdag at bruge hammeren til noget lidt andet. I området omkring politigården i Aalborg har den 50-årige mand udøvet hærværk mod politigårdens briklæser, hvor han - muligvis med en hammer - har slået på briklæseren. Den er 50-årige mand er nu blevet anholdt. Det fortæller vagtchefen ved Nordjyllands Politi. - Vi havde også et tilfælde i sidste uge af lignende karakter. Vi tror, at det er den samme mand, der også har været forbi en autoforhandler på Jyllandsgade, hvor han har lavet en bule i en bil, fortæller vagtchefen ved Nordjyllands Politi. Politiet formoder, at den 50-årige mand står bag begge tilfælde af hærværk mod politigårdens briklæser samt hærværket mod autoforhandlerens bil. - Han skal tilses af en læge, fordi han virker ikke helt rask. Så skal vi onsdag have taget stilling til, hvad der skal ske med ham, siger vagtchefen ved Nordjyllands Politi.